ตปท.จ้องทิ้ง12หมื่นล.
เอเซียพลัสคาดหุ้นไม่แจกอั่งเปาม.ค.ร่วง68จุด
19 ส.ค. 2554

เอเซียพลัสคาดหุ้นไม่แจกอั่งเปาม.ค.ร่วง68จุด
หุ้นไทยไม่แจกอั่งเปาวันตรุษจีนเหมือนสถิติทุกปี เอเซีย พลัส คาดสัปดาห์นี้ต่างชาติมีโอกาสทิ้งหนักอีก 12 หมื่นล้านบาท 
ตลาดหุ้นไทยทรุดตามตลาดหุ้นโลก ดัชนีปิดที่ 964.10 จุด ลดลง 17.73 จุด หรือ 1.81% ด้วยมูลค่าการซื้อขาย 21,292 ล้านบาท ต่างชาติขายออก 883 ล้านบาท และซื้อในตลาดตราสารหนี้ 1,018 ล้านบาท ขณะที่สถาบันในประเทศทิ้งหุ้นแรง อย่างไรก็ตาม ค่าเงินบาทกลับแข็งค่าปิด 30 บาทเศษต่อเหรียญสหรัฐ
ทั้งนี้ ในเดือน ม.ค. 2554 ดัชนีหุ้นลดลง 68.66 จุด หรือ 6.64% ขณะที่ต่างชาติขายสุทธิรวม 28,629.97 ล้านบาท
นายเทิดศักดิ์ ทวีธีระธรรม ผู้อำนวยการอาวุโส บล.เอเซีย พลัส (ASP) เปิดเผยว่า แนวโน้มตลาดในระยะสั้น หรือในสัปดาห์นี้ คาดว่าจะเห็นแรงขายของนักลงทุนต่างชาติอีก 12 หมื่นล้านบาท
อย่างไรก็ตาม คาดว่าดัชนีที่ระดับ 950 จุด จะเป็นแนวรับแข็งแกร่ง เพราะเป็นต้นทุนของต่างชาติที่เข้ามาซื้อรอบนี้ จึงเชื่อว่าต่างชาติไม่น่าจะขายขาดทุนแล้ว และที่ระดับ 950 จุด จะทำให้พี/อีหุ้นลงมาอยู่ที่ 12 เท่า ซึ่งเป็นระดับที่จูงใจให้เข้าซื้อได้
บทวิเคราะห์ บล.เอเซีย พลัส ระบุว่า นักลงทุนตื่นกับเหตุการณ์จลาจลในอียิปต์ เพราะเป็นประเทศที่มีความสำคัญในเชิงยุทธศาสตร์ ที่มีพื้นที่ภูมิประเทศใกล้เส้นทางการขนส่งสินค้าทางทะเล ซึ่งเป็นหัวใจหลักจากเอเชียไปยังทวีปยุโรป อาจจะทำให้การค้าโลกสะดุดได้ อีกทั้งอาจกลายเป็นตัวจุดชนวนให้ปัญหาลุกลามไปยังประเทศอื่นๆ ในตะวันออกกลางและแอฟริกาเหนือ
นอกจากนี้ เหตุการณ์นี้จะเป็นตัวเร่งให้ต่างชาติขายหุ้นมากขึ้นหลังจากขายมาตั้งแต่ต้นปี 
นักวิเคราะห์ บล.โนมูระ พัฒนสิน คาดว่าปีนี้จะไม่มี Chinese New Year Effect ตามค่าเฉลี่ยย้อนหลัง 10 ปี ตลาดหุ้นจีนและภูมิภาคโดยสถิติจะปรับสูงขึ้นจากแรงซื้อเก็งกำไรตามฤดูผลประกอบการและปันผล โดย 12 สัปดาห์ก่อนวันตรุษจีน หุ้นไทยปรับสูงขึ้นเฉลี่ย 0.34-0.07% และจะปรับลดลงใน 2 สัปดาห์หลังจากนั้น
นอกจากนั้น ยังกังวลว่านักลงทุนต่างชาติจะขายเพื่อล็อกกำไรรอบใหม่ในตลาดหุ้นกลุ่ม TIPs (ไทย อินโดนีเซีย และฟิลิปปินส์) จากผลตอบแทนที่สูง
ส่วนสัปดาห์นี้ แรงขายอาจชะลอลง เนื่องจากตลาดหุ้นหลายแห่งมีวันหยุดยาวตรุษจีน และคาดว่าดัชนีจะไม่ฟื้นตัวแบบ VShape เพราะต่างชาติจะยังไม่กลับเข้าซื้อหุ้นรอบใหม่ หลังจากเพิ่งลดน้ำหนักตลาดหุ้น TIPs 
ขณะที่ในช่วงวันที่ 31 ม.ค.14 ก.พ.นี้ จะมีบริษัทประกาศกำไรดีกว่าตลาดคาด ได้แก่ บริษัท โทเทิ่ล แอ็คเซ็ส คอมมูนิเคชั่น (DTAC) บริษัท บีอีซีเวิลด์ (BEC) และบริษัท ผลิตไฟฟ้า (EGCO) ส่วนบริษัทที่จะออกมาแย่กว่าตลาด ได้แก่ บริษัทผลิตไฟฟ้าราชบุรีโฮลดิ้ง (RATCH) บริษัท ไทยออยล์ (TOP) บริษัท โทรีเซนไทย เอเยนต์ซีส์ (TTA) และบริษัท แคลคอมพ์ อีเล็คโทรนิคส์ (CCET)
สำหรับเดือน ก.พ. ยังคงเป็นแนวโน้มขาลง ทดสอบระดับต่ำสุดเดิม 950 จุด จึงแนะนำให้รอซื้อ